  Виталий Пронин Кылем арнянуналэ, 13-тӥ гудырикошконэ (августэ), Воткаын ортчизы триатлонъя TITAN ӵошатсконъёс но Евразилэн Кубокезлэн тыметын уянъя этапез. Стартъёсы пыриськизы 300 пала триатлетъёс но 100 уясьёс. Воткинске люкаськизы «корт адямиос». Ӵошатсконлэн нырысетӥ этапаз 300 метр уяса ортчоно.Нимаз спортсменъёс сяна, ӵошатсконъёсы пыриськизы муниципал кылдытэтъёсысь но предприятиосысь 30 командаос. Кужымез но чиданэз мертано вал куинь пӧртэм сюресын: 300 метр тыметын уяса, 8 иськем велосипедэн ворттыса но 2 иськем пыдын бызьыса.- Туннэ Удмуртиын нырысьсэ ортчо TITAN ӵошатсконъёс. Ми малпам, та понна тужгес тупамон инты луоз Воткинск. Та дырозь Воткинскез тодылӥзы П. Чайковскийлэсь дорзэ сямен, нош табере та город луоз на триатлонъя шоркар но, - шуиз Удмуртилэн Тӧроезлэсь ужзэ быдэсъясь Александр Бречалов.Вылӥ кивалтӥсь ачиз но пыриськиз ӵошатсконъёсы. Учкыны лыктӥсьёс понна со нырысь-валысь осконтэм вал: ачиз пыроз кезьыт вуэ, сонякеме бызьылоз? Вылаз ик, нунал туж тӧло укшаз, спортсменъёс тулкымлы пумит уяно луизы, лябъёссэгес со жалятэк пушказ выйтыны выриз. Куд-огез зэмзэ но ӝыныё берытскиз, нош мукетъёсыз, кужмо суйёсынызы 300 метрез син куспын полысаса, командазэс кыкетӥ этапе вуттылӥзы. А. Бречалов пыриськиз спринт дистанцие - таяз ини 300 метрен уг окмы, 750 метр уяно, собере аслыд ик 20 иськем велосипедэн ворттоно, нош куинетӥ этапаз 5 иськем пыдын бызёно на. Ваньмыз со - висисьёслэн син азязы, одӥг кругетӥ олокӧня пол ортчыса: уд но шокчы, шуэм сямен - мукетъёслэсь номырин пӧртэм ӧвӧл... Финише со вуиз Удмуртилэн флагеныз, татын сое пумитаз олимпийской чемпионка Галина Кулакова. Журналистъёслэн юанъёссылы шуиз: туж кельшиз, кызьы татын ваньмыз радъямын: ӟеч сюресъёс, усто висисьёс, шулдыр мылкыд - та нуналэ площадьын лумбыт крезьгур чузъяськиз, концерт мынӥз, пӧртэм шудонъёс радъяськизы.Асьсэлэсь кужымзэс но чиданзэс озьы ик эскеризы вице-премьерлэсь ужзэ быдэсъясь Ярослав Семёнов - со суперспринтын команда понна 8 иськем велосипедэн ортчиз, тӧролэн визьнодасьёсыз (советникъёсыз) Александр Свинин но Юлия Полетаева, та нуналэ Удмуртие вуэм бадӟым куно - Росавтодорлэн кивалтӥсез Роман Старовойт - со нырысьсэ ортчиз олимпийской дистанциез.- Удмуртия - спортэз гажась улос, таӵе ӵошатсконъёс ӵемгес мед ортчылозы, оло нош, арлы быдэ но, - шуиз Роман Владимирович. - Туж умой, кивалтӥсь ачиз вылын возьматэ таза улонэн эшъяськемзэ, мон но выльысь та амалэз тодам вайи Александр Владимировичен тодматскеме бере. Туннэ тани дисьтӥ олимпийской дистанцие но потыны. Ваньмыз туж усто радъямын.Нялтас вераса, Удмуртиын трос зэмос триатлонистъёс но та амалэн тунсыкъяськисьёс, но азьвыл бадӟым ӵошатсконъёс сьӧрлон ортчыло вал, туэ асьме кивалтэт быгатӥз оскытыны, Воткинск та ӵошатсконъёсты ортчытъяны тупамон город шуыса. Оскон зэматэмын - асьме доры пӧртэм улосъёсысь спортсменъёс вуизы, ваньзы ӟеч мыдкыдын кошкизы.Нош нырысетӥ луизы та нуналэ якшур-бӧдьяос (пиосмурт командаос пӧлын), Ижысь город думаын ужасьёс (пиосмуртъёсын-нылкышноосын суро командаос пӧлын), «Динамо» огазеяськон (элькунысьтымы предприятиослэн пиосмурт командаоссы пӧлын) но «Удмуртавтодор» огазеяськон (суро командаос пӧлын).Нимаз спортсменъёс пӧлын чемпионъёс луизы Дмитрий Залога (спринт), Виктор Ардашев (суперспринт), Рудольф Булдаков (суперспринт эстафета), Денис Лекомцев (олимпийской дистанция), Андрей Мишанаи (олимпийской дистанция эстафета). Вормисьёсты ӟечкылазы спортысь кизилиос Галина Кулакова но Иван Черезов.Зинаида Рябинина  